b'\n_START_ARTICLE_\nOlga Gummerus-Ehrstr\xc3\xb6m\n_START_SECTION_\nOpiskelu\n_START_PARAGRAPH_\nOlga aloitti opiskelunsa 16-vuotiaana Ateneumissa Suomen taideyhdistyksen piirustuskoulussa vapaaoppilaana 1892, samana syksyn\xc3\xa4, jolloin h\xc3\xa4nen is\xc3\xa4ns\xc3\xa4 kuoli vain 51-vuotiaana. H\xc3\xa4nen opettajinaan olivat mm. kuvanveist\xc3\xa4j\xc3\xa4 Carl Jahn sek\xc3\xa4 taidemaalarit Elin Danielson, Helene Schjerfbeck ja Albert Gebhard. H\xc3\xa4nelle on merkitty p\xc3\xa4\xc3\xa4st\xc3\xb6todistuksen saantiajaksi 16.10.1896, mutta ilmeisesti h\xc3\xa4n opiskeli viel\xc3\xa4 seuraavan lukuvuoden Ateneumissa. Opinnoissaan h\xc3\xa4n menestyi erinomaisesti ja sai useana vuonna rahallisia palkintoja ahkeruudestaan. H\xc3\xa4n jatkoi opintojaan Pariisissa, miss\xc3\xa4 h\xc3\xa4n my\xc3\xb6s tutustui mieheens\xc3\xa4 Eric Ehrstr\xc3\xb6miin.  Suomeen he palasivat joko 1901 tai 1902.\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nOlga osallistui useisiin n\xc3\xa4yttelyihin ja k\xc3\xa4ytti my\xc3\xb6s nimimerkki\xc3\xa4 Olli Ehrstr\xc3\xb6m. "Olli"-nimimerkki\xc3\xa4 h\xc3\xa4n k\xc3\xa4ytti jo opiskeluaikanaan, joka on toisinaan ollut kirjoitettuna "Ollie" tai "Alli", v\xc3\xa4lill\xc3\xa4 my\xc3\xb6s virheellisesti kirjoitettuna Alice. N\xc3\xa4m\xc3\xa4 nimimerkit aiheuttivat sekaannusta erityisesti lehdiss\xc3\xa4 kirjoitettuna ja v\xc3\xa4lill\xc3\xa4 Olli Ehrstr\xc3\xb6m mainittiin lupaavana miestaiteilijana. Valmistuttuaan Ateneumista Olga matkusti jatkamaan opintojaan Pariisiin, jossa Olga tutustui mieheens\xc3\xa4 Eric O. W. Ehrstr\xc3\xb6miin; h\xc3\xa4n auttoi t\xc3\xa4t\xc3\xa4 erityisesti vuoden 1927 j\xc3\xa4lkeen, kun t\xc3\xa4m\xc3\xa4 oli onnettomuudessa menett\xc3\xa4nyt oikean k\xc3\xa4tens\xc3\xa4. Pariskunnan ainoa tiedetty yhteinen projekti olivat Forssan kirkon lasimaalaukset. Pari sai kaksi lasta, jotka kuitenkin kuolivat. _NEWLINE_Olga oli lahjakas ja monipuolinen taiteilija, joka teki kuvituksia, muotokuvia ja lasimaalauksia. H\xc3\xa4n oli my\xc3\xb6s miehens\xc3\xa4 kanssa arkkitehtitoimisto Gesellius, Lindgren & Saarisen luottoavustaja. Pariskunta asui enimm\xc3\xa4kseen Helsingiss\xc3\xa4 ja muutamia vuosia Hvittr\xc3\xa4skiss\xc3\xa4 Kirkkonummella, ja jotkin rakennuksen lasimaalauksista ovat h\xc3\xa4nen k\xc3\xa4sialaansa, esimerkiksi Kilpakosijat (1904\xe2\x80\x9305), samoin kuin Forssan kirkon lasimaalaukset.'